Þann 15. ágúst rann út frestur til að skrá félagsaðild með atkvæðisrétti í LÍ , en á þeim grunni er ákvarðaður fulltrúafjöldi aðildarfélaganna fjögurra á aðalfundi LÍ í haust . Sú breyting hefur orðið á lögum félagsins að svæðafélögin og sérgreinafélögin tvö ( félög skurð - og bráðalækna ) sem áður fóru með fulltrúavald sinna félagsmanna gera það ekki lengur . Aðildarfélögin fjögur sem nú eiga fulltrúa á aðalfundinum 2018 eftir skipulags - og lagabreytingar LÍ eru Félag almennra lækna ( FAL ) , Félag íslenskra heimilislækna , ( FÍH ) , Læknafélag Reykjavíkur ( LR ) og Félag sjúkrahúslækna ( FSL ) sem stofnað var fyrr á þessu ári . Niðurstaðan varð sú að skráðir félagar í FAL eru 340 og hafa þeir 17 fulltrúa á aðalfundi LÍ . FÍH félagsmenn eru 198 og hafa þeir 10 fulltrúa . LR er stærst aðildarfélaga með 463 félagsmenn og 21 fulltrúa á aðalfundinum . Í FSL eru 374 og 17 fulltrúar . Fjöldi félagsmanna sem skiptist á milli þessara félaga er í dag 1296 og hefur LÍ aldrei verið fjölmennara og fulltrúafjöldi á aðalfundi reiknast nú 65 sem er svipað og verið hefur . Hluti þessara félagsmanna , eða 158 , skiptu atkvæði sínu á milli tveggja félaga og teljast félagsmenn í tveimur félögum . Ekkert er því til fyrirstöðu að eiga félagsaðild í fleiri aðildarfélögum , en aðeins tvö félög geta skipt með sér atkvæði félagsmanns til ákvörðunar fulltrúafjölda . Dágóður hópur félagsmanna , sem áður hafði ekki falið neinu af núverandi aðildarfélögunum atkvæði sitt , lét ekki vilja sinn í ljósi að þessu sinni og teljast þeir ekki með þegar fjöldi fulltrúa aðildarfélaga á aðalfundi LÍ 2018 er ákvarðaður . Þeir geta hins vegar hvenær sem er tilkynnt skrifstofu LÍ hvaða aðildarfélagi þeir kjósa að fela atkvæði sitt . Til þess að sú breyting öðlist gildi fyrir aðalfund LÍ árið 2019 þarf tilkynning að berast LÍ eigi síðar en 15. desember 2018 .